KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2022. június 22-i ülésére)

TÁRGY: 
PÁLYÁZAT  A VELÜNK ÉLŐ PETŐFI KÉPZŐMŰVÉSZ SZEMMEL CÍMŰ KIÁLLÍTÁS TÁMOGATÁSÁRA
A Nemzeti Kulturális Alap Petőfi 200 Ideiglenes Kollégiuma 2022. április 26-án, pályázati felhívást tett közzé a Petőfi Emlékévhez kapcsolódó közösségi kulturális tevékenységek és események megvalósításának támogatására.
Támogatási kérelmet közművelődési alaptevékenységgel (statisztikai adatlap a 2021. évi közművelődési tevékenységről OSAP 1438) foglalkozó intézmények, önkormányzatok (települési önkormányzat abban az esetben, ha nincs alapított közművelődési intézménye), egyesületek, alapítványok, nonprofit gazdasági társaságok és szakmai szervezetek nyújthatnak be.

Pályázni csak 2022. április 1.– 2023. október 31. között megvalósuló a Petőfi emlékévhez kapcsolódó előadó- és alkotóművészeti versenyek, találkozók lebonyolításának megvalósítására lehet. A pályázat keretében elszámolható pl: az előadók tiszteletdíja, szakmai anyagköltség, reklám- és propagandaköltség, fény- és hangtechnikai szolgáltatás, csoportos étkeztetés díja.

Rendelkezésre álló tervezett keretösszeg: 60.000.000 Ft, maximálisan igényelhető támogatás 1.500.000,-Ft támogatási intenzitás mértéke: legfeljebb 100%.

A nevezési díj 5.000 Ft, amely magában foglalja a 27% áfát.
Az Országos Petőfi Sándor Társaság, Kiskőrös Város Önkormányzata, a Petőfi Szülőház és Emlékmúzeum, valamint a Petőfi Szülőház Múzeumi és Művészeti Alapítvány pályázatot hirdetett kortárs képzőművészek, iparművészek, tervezőművészek számára – műfaji és technikai megkötés nélkül – Petőfi Sándor születésének 200. évfordulója tiszteletére.
A pályázat témája: „Az idő igaz, /S eldönti, ami nem az. – Az örök Petőfi”
Pályázni lehetett a képzőművészet, iparművészet, tervezőművészet területeihez tartozó művekkel, festményekkel, sokszorosított grafikákkal, egyedi rajzzal, számítógépes művel, tematikus tervezőművészeti alkotással, szoborral, kisplasztikával, éremmel, textilművészeti alkotással, kerámia, üveg fémműves tárggyal, más technikában készített művel, műfaj köztes munkákkal, melyeket kiállításra kész állapotban kell beadni. Pályázatot hivatásos magyar alkotóművész nyújthatott be, maximum három műtárggyal.

A projekt keretében a beérkezett műveket zsűrizés után 2022. december 31-én - a költő 200. születésnapjára rendezett kiemelt fontosságú szilveszteri rendezvényen - a Petőfi-szilveszter programjának részeként díjátadással egybekötött kiállításon kívánjuk bemutatni az emlékmúzeum emeleti galériájában. A múzeum eszközkészlete lehetővé teszi, hogy 50x50, 50x70, 70x100 cm-es méretű munkák vagy paszpartúrázott, keretezett művek, elsősorban grafikák, nyomatok esetében az ilyen méretű munkákat keretekbe helyezzék és így állítsák ki azokat.

A díjakat ünnepélyes keretek között kívánjuk átadni. A megnyitóra meg kívánjuk hívni a hazai művészeti élet képviselőit (Bács-Kiskun Megyei Önkormányzat, Magyar Vidéki Múzeumok Szövetsége, Petőfi Irodalmi Múzeum, Szépművészeti Múzeum, Nemzeti Örökség Intézete, Magyar Alkotóművészek Országos Egyesülete, Kiskőrös Petőfi200 Emlékbizottság, Kulturális és Innovációs Minisztérium) és a kiválasztott mintegy 90 db pályamű alkotóját.

A rendezvény tervezett összköltsége 1.500.000,-Ft, mely teljes összegére kívánunk pályázatot benyújtani.
Az ünnepélyes megnyitó színvonalas, a szakmai és kulturális követelményeknek megfelelő megvalósításához, érdemes kihasználni a pályázati források adta lehetőségeket, ezzel is csökkentve az Önkormányzatra nehezedő terheket.
A fentiek alapján javaslom, hogy a Képviselő-testület a Petőfi200 emlékév célkitűzéseihez kapcsolódó alkotói versenyhez kapcsolódó ünnepélyes díjátadás és megnyitó támogatására pályázatot nyújtson be a határozat-tervezetnek megfelelően. 

Kiskőrös, 2022. június 14.


Domonyi László s.k.,


       polgármester

HATÁROZAT-TERVEZET

A Képviselő-testület 

1. egyetért azzal, hogy Kiskőrös Város Önkormányzata pályázatot nyújtson be a velünk élő Petőfi képzőművész szemmel című kiállítás megvalósítása érdekében a Nemzeti Kulturális Alap Petőfi 200 Ideiglenes Kollégiumához 1.500.000-Ft vissza nem térítendő támogatás igényléséhez.

2. a nevezési díj összegét bruttó 5.000,-Ft-ot Kiskőrös Város Önkormányzatának 2022. évi költségvetése terhére biztosítja.

3. felkéri a polgármestert, hogy a Város 2022. évi költségvetésének soron következő módosítását a fentiek figyelembevételével terjessze elő.

4. felhatalmazza a polgármestert, hogy a pályázattal kapcsolatos ügyekben teljeskörűen eljárjon, a szükséges jognyilatkozatokat megtegye és a támogatási szerződést, a pályázatot kiíró Nemzeti Kulturális Alap Igazgatóságával megkösse. 

